Træner Jon Dals mandskab fortsætter kursen mod Superligaen med en 1-0-sejr ude over Marienlyst.

Hobro holder vinterpause på en suveræn førsteplads i 1. division efter en udesejr onsdag på 1-0 over Marienlyst. Sejren lod vente længe på sig, da det først lykkedes Martin Thomsen at sikre Hobro de tre point med en scoring i overtiden. Hobro var på forhånd udråbt til storfavoritter imod fynboerne, der oven på et skidt efterår indtager en sidsteplads i Danmarks næstbedste række. Marienlyst mødte dog op med en anelse selvtillid fra en hjemmesejr over AB, mens Hobros oprykningskandidater i sidste uge satte en 2-0-føring over styr i en udekamp mod Vejle og måtte nøjes med 2-2. Det lignede længe en pointdeling mellem top og bund, men et godt stykke inde i overtiden fik Martin Thomsen sikret Hobro den forventede sejr. Hobro topper 1. division med 42 point - syv mere end AC Horsens på andenpladsen. Marienlyst har 8 point på sidstepladsen. Odense-klubben møder i weekenden Silkeborg i endnu et udsat opgør, der bliver den sidste 1. divisionskamp i 2013.